**MNB azonosító kód: M06**

**Kitöltési előírások**

**A hitelintézetek statisztikai mérlegének tartalékköteles sorai, valamint az értékpapírkölcsön ügyletekhez tartozó készpénzóvadék összege – napi záróállományok**

**I. Általános előírások**

1. A tábla 01 oszlopától kezdődően annyi oszlopban kell a napi záróállományok összegét megadni, ahány naptári napja van az adatszolgáltatás tárgyhónapjának. A tárgyhónap naptári napjainak számánál magasabb sorszámú oszlopokban n/a érték jelentendő.

2. A „Havi átlagállományok” oszlop értéke az adatszolgáltatás tárgyhónapjának megfelelő naptári napok napi záró egyenlegeinek számtani átlagaként határozandó meg.

1. **A tábla kitöltésével kapcsolatos részletes előírások**

**01 tábla: A hitelintézetek statisztikai mérlegének tartalékköteles sorai, valamint az értékpapírkölcsön ügyletekhez tartozó készpénzóvadék összege – napi záróállományok**

**1–113. sor**

A tábla 1–113. sorában jelentendő állományok meghatározáskor „A hitelintézetek statisztikai mérlege és eredménykimutatása” megnevezésű adatszolgáltatás (MNB azonosító kód: M01; a továbbiakban: M01 MNB azonosító kódú adatszolgáltatás) kitöltési előírásait a jelen kitöltési előírásokban foglalt kiegészítésekkel kell alkalmazni.

Az egyes kötelezettségeket bruttó, a felhalmozott kamatokat nem tartalmazó névértéken (tőkeértéken) kell bemutatni. A táblában jelentett állományoknak az egyes ügyletek értéknapja (settlement date) – nem pedig annak kötésnapja (trade date) – szerinti állapotot kell tükrözniük.

Az egyes sorokban jelentett adatoknak tartalmi szempontból meg kell egyezniük az M01 MNB azonosító kódú adatszolgáltatás 01 tábla azonos megnevezésű sorában jelentett adatokkal.

A kötelező tartalék végleges összegének a kötelező jegybanki tartalék kiszámításáról, illetve képzésének és elhelyezésének módjáról szóló MNB rendelet (a továbbiakban: Tartalékrendelet) szerinti megállapításáig az egyes sorok esetében biztosítani kell a napi záróállomány számszaki egyezőségét az azonos tárgyidőszakra teljesített M01 MNB azonosító kódú adatszolgáltatás 01 táblájának azonos megnevezésű soraival.

**114. sor**

A 114. sorban napi záróállományként az alábbi a)–c) esetnek megfelelő ügyletekhez kapcsolódó készpénz óvadék – ideértve a betét formájában adott óvadékot is – nap végén fennálló együttes összegét kell szerepeltetni.

Az a) és b) esetben a „Napi jelentés repó és repótípusú tranzakciókról” megnevezésű adatszolgáltatás (MNB azonosító kód: E65; a továbbiakban: E65 MNB azonosító kódú adatszolgáltatás) 01 táblájában jelentett, a következő eseteknek megfelelő ügyletekhez kapcsolódó készpénz óvadék összegét kell meghatározni, az alábbiak szerint.

a) Amennyiben az E65 MNB azonosító kódú adatszolgáltatás 01 táblájában

aa) „Az ügylet típusa” oszlop értéke 3 („Készpénzfedezet mellett nyújtott értékpapírkölcsön”),

ab) a „Szerződő partnerek\_Partner1 törzsszáma” oszlopban az adatszolgáltató törzsszáma szerepel, vagyis az értékpapírt átadó szervezet az adatszolgáltató, és

ac) a „Szerződő partnerek\_Partner2 szektora” oszlopban jelentett szektorkód nem C-vel kezdődik,

akkor a készpénz óvadék összege a „Tranzakcióban résztvevő értékpapírok mennyisége\_ készpénz óvadék mértéke értékpapírkölcsön esetén (ezer Ft)” oszlopban jelentett érték egységnyi forintban meghatározott összege lesz.

b) Amennyiben az E65 MNB azonosító kódú adatszolgáltatásban

ba) „Az ügylet típusa” oszlop értéke 3 („Készpénzfedezet mellett nyújtott értékpapírkölcsön”),

bb) a „Szerződő partnerek\_Partner2 törzsszáma” oszlopban az adatszolgáltató hitelintézet törzsszáma szerepel, vagyis az értékpapírt átvevő szervezet az adatszolgáltató hitelintézet, és

bc) a „Szerződő partnerek\_Partner1 szektora” oszlopban jelentett szektorkód nem C-vel kezdődik,

akkor a készpénz óvadék összege a „Tranzakcióban résztvevő értékpapírok mennyisége\_ bruttó vételáron (ezer Ft)” oszlopban jelentett érték egységnyi forintban meghatározott összege lesz.

Az a) és b) esetben meghatározott készpénz óvadék együttes napi záró összegének meg kell jelennie a 114. soron kimutatott napi záróállomány értékében.

Amennyiben az adatszolgáltatás tárgyidőszakát követő hónapban az adatszolgáltató az E65 MNB azonosító kódú adatszolgáltatásra vonatkozóan olyan módosító jelentést küld, amely érinti az a) és b) esetben meghatározott készpénz óvadék összegét, akkor szükséges a 114. sorban jelentett érték módosítása is, összhangban az E65 MNB kódú adatszolgáltatásban alkalmazott módosítással.

Az „Adatszolgáltatás repótípusú és egyéb értékpapír ügyletekről” megnevezésű adatszolgáltatás (MNB azonosító kód: E60; a továbbiakban: E60 MNB azonosító kódú adatszolgáltatás) 01 táblájára vonatkozó kitöltési előírások alapján, az alábbiak szerinti c) esetben megállapított összeget is figyelembe kell venni a készpénz óvadék napi záróállományának meghatározásakor.

c) Amennyiben belföldi hitelintézettől és beföldi pénzpiaci alaptól eltérő partner részére történik a sajátos szállításos repó ügylet keretében átvett értékpapír továbbadása – akár az értékpapír mozgásával, akár az értékpapír mozgása nélkül –, akkor az ilyen ügylethez tartozó készpénz óvadék mértékével meg kell növelni az a) és b) eset alapján előálló készpénz óvadék napi záró összegét, és ezt az együttes összeget kell a 114. sorban szerepeltetni.

A kötelező tartalék végleges összegének a Tartalékrendelet szerinti megállapításáig a 114. sor napi záróállományának meg kell egyeznie az azonos tárgyidőszakra teljesített E60 MNB azonosító kódú adatszolgáltatás 01 táblájában jelentett, a következőkben részletezett esetekre meghatározott készpénz óvadék együttes összegével.

d) Amennyiben

da) az „Ügylet típusa” oszlop értéke 3,

db) a „Szerződő partnerek\_Partner1 törzsszáma” oszlopban az adatszolgáltató hitelintézet törzsszáma szerepel, vagyis az értékpapírt átadó szervezet az adatszolgáltató hitelintézet, és

dc) a „Szerződő partnerek\_Partner2 szektora” oszlopban jelentett szektorkód nem C-vel kezdődik,

akkor a készpénz óvadék összege az „Értékpapírok állománya\_ készpénz óvadék mértéke értékpapírkölcsön esetén (ezer Ft)” oszlopban jelentett összeg egységnyi forintban meghatározott értéke lesz.

e) Amennyiben

ea) az „Ügylet típusa” oszlop értéke 3,

eb) a „Szerződő partnerek\_Partner2 törzsszáma” oszlopban az adatszolgáltató hitelintézet törzsszáma szerepel, vagyis az értékpapírt átvevő szervezet az adatszolgáltató hitelintézet, és

ec) a „Szerződő partnerek\_Partner1 szektora” oszlopban jelentett szektorkód nem C-vel kezdődik,

akkor a készpénz óvadék összege az „Értékpapírok állománya\_bruttó vételáron (ezer Ft)” oszlopban jelentett összeg egységnyi forintban meghatározott értéke lesz.

f) Amennyiben

fa) az „Ügylet típusa” oszlop értéke 10 vagy 11,

fb) a „Szerződő partnerek\_Partner1 törzsszáma” oszlopban az adatszolgáltató hitelintézet törzsszáma szerepel, vagyis az értékpapírt átadó szervezet az adatszolgáltató hitelintézet, és

fc) a „Szerződő partnerek\_Partner2 szektora” oszlopban jelentett szektorkód nem C-vel kezdődik,

akkor a készpénz óvadék összege az „Értékpapírok állománya\_ készpénz óvadék mértéke értékpapírkölcsön esetén (ezer Ft)” oszlopban jelentett összeg egységnyi forintban meghatározott értéke lesz.

**115. sor**

Ebben a sorban kell megadni az 1. sorban jelentett havi átlagállományok és a 114. soron szerepeltetett készpénz óvadék összegének különbözetét.