**MNB azonosító kód: J03**

**Kitöltési előírások**

**Családtámogatások feltételeinek teljesülésével kapcsolatos adatok**

**I. Általános előírások**

1. Az adatszolgáltatást az adott táblának megfelelő családtámogatást 2016. január 1. és a tárgyidőszak –adott naptári negyedév – utolsó napja közötti időszakban igénybe vevő természetes személyekre vonatkozóan kell teljesíteni.

2. Az adatokat UTF-8 kódolással, pontosvesszővel elválasztott szöveg (.csv) formátumban, az MNB által – a Magyar Államkincstár írásban kijelölt képviselője részére az átadás-átvétel jegyzőkönyvezése mellett –rendelkezésre bocsátott Kódképzési leírás szerint megképzett anonim kapcsolati kóddal ellátva kell jelenteni.

3. Az adatszolgáltatást tartalmazó elektronikus adathordozót az adatszolgáltató az MNB írásban kijelölt képviselője részére adja át, az átadás-átvétel jegyzőkönyvezése mellett.

4. A táblák kitöltésekor alkalmazandó kódokat a 3. melléklet 4.14. pontja szerinti, az MNB honlapján közzétett technikai segédlet (a továbbiakban: kódlista) tartalmazza.

**II. A táblák kitöltésével kapcsolatos részletes előírások**

**01. tábla: Családi Otthonteremtési Kedvezmény (kapcsolódó kamattámogatással és adó-visszatérítéssel)**

A 01. táblában kell felsorolni az adott természetes személy által igénybe vett, az új lakások építéséhez, vásárlásához kapcsolódó lakáscélú támogatásokról szóló 16/2016. (II. 10.) Korm. rendelet, a használt lakás vásárlásához, bővítéséhez igényelhető családi otthonteremtési kedvezményről szóló 17/2016. (II. 10.) Korm. rendelet [a továbbiakban: 17/2016. (II. 10.) Korm. rendelet], a kistelepüléseken nyújtható otthonteremtési támogatásokról szóló 302/2023. (VII. 11.) Korm. rendelet és a családok otthonteremtését támogató kedvezményes CSOK Plusz hitelprogramról szóló 518/2023. (XI. 30.) Korm. rendelet szerinti családi otthonteremtési kedvezményre (a továbbiakban: CSOK), otthonteremtési kamattámogatásra, illetve CSOK-hoz kapcsolódó adó-visszatérítésre vonatkozó adatokat.

Az aa), illetve ab) oszlopban az igénylő 1, illetve igénylő 2 Kódképzési leírás alapján képzett id\_1a és id\_1b anonim azonosítóját kell megadni. Ezt az azonosítót kell szerepeltetni a 02. tábla aa), illetve ab) oszlopában is.

A ba), illetve bb) oszlopban az igénylő 1, illetve igénylő 2 Kódképzési leírás alapján képzett id\_2a és id\_2b anonim azonosítóját kell megadni. Ezt az azonosítót kell szerepeltetni a 02. tábla ba), illetve bb) oszlopában is.

A ca), illetve cb) oszlopban az igénylő 1, illetve igénylő 2 Kódképzési leírás alapján képzett id\_3a és id\_3b anonim azonosítóját kell megadni. Ezt az azonosítót kell szerepeltetni a 02. tábla ca), illetve cb) oszlopában is.

A d) oszlopban kell megadni a CSOK egyedi ügyazonosítóját.

Az e) oszlopban a 17/2016. (II.10.) Korm. rendelet szerinti meglévő gyermekek számát kell megadni a szerződéskötés időpontjában.

Az f) oszlopban a 17/2016. (II.10.) Korm. rendelet szerinti meglévő gyermekek számát kell megadni az adatlekérdezés időpontjában.

A g) oszlopban kell megadni az előre vállalt gyermekek számát a szerződéskötés időpontjában.

A h) oszlopban kell megadni az előre vállalt gyermekek számát az adatlekérdezés időpontjában.

Az ia)–ih) oszlopban a háztartásban lévő gyermekek születési dátumát kell megadni „ÉÉÉÉHHNN” formátumban. Halva született magzat esetében a születési dátum helyett a „magzat” megjelölést kell szerepeltetni.

**02. tábla: Babaváró kölcsön**

A 02. táblában kell felsorolni az adott természetes személy által igénybe vett, a babaváró támogatásról szóló 44/2019. (III. 12.) Korm. rendelet alapján nyújtott babaváró kölcsön és a kapcsolódó támogatások adatait.

A d) oszlopban kell megadni a babaváró támogatás egyedi ügyazonosítóját.

Az e) oszlopban kell megadni az igénylő 1 születési évét „ÉÉÉÉ” formátumban.

Az f) oszlopban kell megadni az igénylő 2 születési évét „ÉÉÉÉ” formátumban.

A g) oszlopban kell megadni a babaváró kölcsön szerződéses összegét.

A h) oszlopban kell megadni a babavárókölcsön-szerződést megkötő hitelintézet nevét.

Az i) oszlopban kell megadni a babavárókölcsön-szerződés megkötésének dátumát „ÉÉÉÉHHNN” formátumban.

A j) oszlopban kell megadni a kamattámogatás megszűnésének dátumát „ÉÉÉÉHHNN” formátumban. Amennyiben a kamattámogatás nem szűnt meg, abban az esetben a mezőt üresen kell hagyni.

A k) oszlopban kell megadni a kamattámogatás összegét a kamattámogatás megszűnésének időpontjára vonatkozóan. Amennyiben a kamattámogatás nem szűnt meg, abban az esetben a mezőt üresen kell hagyni.

Az l) oszlopban kell megadni a babavárókölcsön-szerződés felmondásának dátumát „ÉÉÉÉHHNN” formátumban. Amennyiben a babavárókölcsön-szerződés nem került felmondásra, abban az esetben a mezőt üresen kell hagyni.

Az m) oszlopban kell megadni a tőkeelengedés összegét. Tőkeelengedési esemény hiányában a mezőt üresen kell hagyni.

Az na)–nc) oszlopban a megszületett gyermekek születési dátumát kell megadni „ÉÉÉÉHHNN” formátumban.